સ્ત્રી નિષ્કંપ લખી શકે છે : નવજાત શિશુ માતાના સ્તનમાંથી જીવન ચૂસી રહ્યું છે, હૃદયના ધબકારના તાલમાં, દૂધનું વહેવું અને બે હૃદયોનું ધબકવું, એક જ બની જાય છે. કવયિત્રી અમૃતા પ્રીતમ ગાઈ શકે છે: યહ મિટ્ટી કા રિશ્તા, યહ પાની કા રિશ્તા યહ આદમ કી લંબી કહાની કા રિશ્તા! આ વાર્તા, આદમની વાર્તાને, મુહૂર્તની જરૂર નથી. મૂહર્ત એ એક ગમનની ક્ષણ અને બીજી આગમનની ક્ષણની વચ્ચેનો અત્યંત સૂક્ષ્મતમ અંતરાલ છે. મુહૂર્ત ક્ષણના ગર્ભમાં ઝબકતું રહે છે. સ્ત્રીની અને પુરુષની એકલતાઓનો સેપીઆ રંગ જુદો જુદો છે. એકલતામાં સ્ત્રી વ્યસ્ત રહી શકે છે, પુરુષ ત્રસ્ત થઈ જાય છે, ફિલસૂફી અને મોત વિષે વિચારતો થઈ જાય છે. જેણે ‘સ્થળને ઉત્તર, દક્ષિણ, પૂર્વ, પશ્ચિમમાં પહેલી વાર બાંધી દીધું અને જેણે ‘કાલને ઘડિયાળના ૧થી ૧૨ સુધીના આંકડાઓમાં કેદ કરી લીધો, એ પ્રથમ પુરુષ હોવો જોઇએ..!